# Pont Charlez

Pont Charlez (Karlův most e tchekeg) a liamm Staré Město ouzh karter Malá Strana. Savet eo bet er XIV$^{vet}$ kantved, ha betek 1741 e voe ar pont nemetañ a-us d’ar Vltava.
Un arouez hollvrudet eus Praha eo ar pont, hag ul liamm etre Staré Město ha Malá Strana eo ivez. Diazezet eo e anv war hini ar roue Charlez IV hag a lakaas kalz nerzh da vravaat Praha. Savet eo bet ar pont e-lec’h ma oa unan all anvet Pont Judith, hag a voe distrujet pa voe dour bras ar stêr Vltava.

## Istor

Hervez an hengoun e vefe bet savet ar pont gant ar savour Peter Parler. E 2007 eo bet dizoloet e vefe bet savet gant un den anvet Oto, met ne ouezer netra diwar e benn, war-bouez e siell. A-benn ar fin evefe bet peurechuet ar pont gant Peter Parler, evel m’en diskouez ur roud dindan zouar bet kavet ouzh unan eus ar mogerioù, pa voe aozet ur chanter arkeologiezh e 2007.
An tamm maen kentañ a voe staliet e 1357, hervez an danevellourien. N’anavezer ket an deiziad resis. Ar prederour ha steredoniour tchek Zdeněk Horský en deus kinniget deiziad an 9 a viz Even 1357 da 5 eur 31, diazezet eo e ginnig war ar steredoniezh. Re all a soñj e vefe bet e miz Gouere, pe d’ar 15 a viz Even (gouel sant Vít).
Pep penn eus ar pont a zo gwarezet gant un tour. Eus tu Staré Město, ez eo un tour gotek, bet savet er XIVvet kantved. Hervez an istorourien e oa hiroc’h ar pont pa voe savet, neuze ne oa ket an daou dour er pennoù pellañ.

## Delwennoù

E-kerzh ar XVI$^{vet}$ hag ar XVII$^{vet}$ kantved e voe ouzhpennet 75 delwenn war hirder ar pont gant ar gatoliked. Hiziv an deiz ez eo eiladoù a weler. An delwenn goshañ (savet e 1683) eo hini sant Yann Nepomusen. Savet ha staliet e voe diwar c’houlenn ar jezuisted. Gwenvidikaet eo bet Yann Nepomusen e 1721 lakaet da sant e 1729). Beleg e voe e Praha da vare ren Venceslas IV, ha diwar urzh ar roue e voe taolet er stêr e 1393. Rak gwarizius e oa ar roue, ha ne asante ket ne lavarfe ket Yann Nepomusen dezhañ ar pezh a gofese ar rouanez. Pa voe marv e vefe deuet ur sked war c’horre an dour. Hiziv an deiz ez eus ur c’helc’h alaouret a-us d’an delwenn, ha nepell ez eus ur groaz da ziskouez peelc’h e voe taolet en dour. Plijout a ra d’an douristed touchañ stumm ki familh ar roue a zo kizellet ouzh ar sichenn (un arouez a fealded eo), hag ivez stumm ar rouanez, ha a zo sañset degas eurvad d’an dud.
Etre 1683 ha 1714, e voe ouzhpennet un delwenn a denn da istor relijiel ar vro pe ar gêr ouzh kement piler a zo, diwar skouer pont Sant Ael Roma. Savet int bet gant kizelelrien varok anvet Jan Brokoff hag e vab Ferdinand Maximilian Brokoff, Matthias Bernhard Braun e-touez re all.

## Luc’hskeudennoù an delwennoù

E tu ar c'hreistez, eus Staré Město war-du Malá Strana.
* Sant Erwan
* Santez Barba, Marguerite hag Elisabeth
* Pieta
* Sant Josef hag ar mabig Jezus
* Fransez Zavier
* sant Kristof
* St Fransez Borgia
* santez Ludmila Bohemia gant sant Venceslas (bugel)
* sant Fransez Serafin
* Visant Ferrier ha Prokop Sázava
* sant Nicolaz Tolento
* Huñvre santez Luidgard
* Adalbert Praha
Diouzh tu an norzh, eus Staré Město betek Malá Strana.
* An Itron Varia ha sant Bernez
* An Itron Varia ha sant Dominig ha sant Tomaz Akwino
* Golgotha
* Santez Anna
* Kyril ha Method
* Sant Yann-Vadezour
* sant Norbert, Venceslas Sigismond
* Yann Nepomusen
* sant Anton Padou
* sant Thade
* sant Augustin
* sant Gaetan
* sant Fulub Benicius
* sant Gi
* sant Kom ha sant Damian gant ar C’hrist
* Bruncvík

## Notennoù

* 1 2 Lidové Noviny, 10 a viz Gwengolo 2007.
a vo kavet e Wikimedia Commons.